» Hoendervleis en die sluise van damme
Hoendervleis en die sluise van damme
Hierdie hele week het ons gepraat oor God se genade. Die genade wat ons soos in glad nie verdien nie, maar tog so vrylik ontvang. Ek verstaan steeds nie altyd God se genade nie. Hoe kon Hy Sy enigste Seun aan die kruis laat vasspyker het vir ‘n sondaar soos ek?
Ek luister hierdie liedjie, Grace to grace, van Hillsong kliphard in my kamer. Die hoendervleis kriewel op teen my lyf en die sluise van damme word oopgemaak deur my oë. Ek staan in bewondering oor God se liefde vir ons. Dit is vir my as mens, wat partykeer sukkel om te vergewe of teenoor iemand genadig te wees, moeilik om God se genade te verstaan.
Ek vind my rus in die wete dat ek nie alles van God kan verstaan nie. Dit is mos wat Hom die ultimate God maak. As ek alles van Hom verstaan het, was God nie God nie. Lees hierdie woorde van Grace to Grace sommer 3 keer deur en laat dit insink. Dis ook op YouTube by https://youtu.be/sq3mrz_C92s.
Die woorde wys net vir my hoe groot God is. Hy is superior en heeltemal bo ons menslike verstaan. As ons ‘n klein deeltjie van God se genade verstaan en besef, sal ons nie anders kan as om dit uit te leef nie.
Uitdaging: Laat God se genadige Gees oor jou neersak. Besef wat Jesus vir jou aan die kruis gedoen het. Dink dan twee keer voor jy iemand wil terugkry. Trek jou lelike en afgunstige woorde terug. Leef Jesus se genade.
Gebed: Dankie Here God, vir U genade. Help my om genadig te wees teenoor die mense rondom my. Amen.